മറക്കാനാവാത്ത മുള്ളര് കഴിഞ്ഞ ദിവസം അന്തരിച്ച ജര്മ്മന് ഫുട്ബാളര് ഗെര്ഡ് മുള്ളറെക്കുറിച്ച് ബോംബര് എന്നായിരുന്നു കളിക്കളത്തിലെകളിക്കളത്തിലെ അയാളുടെ വിളിപ്പേര്.ആകാശത്തേക്ക് പൊടുന്നനെ പാഞ്ഞു പറന്നുവന്ന് ബോംബിട്ടു മടങ്ങുന്ന ബോംബര് വിമാനങ്ങളെ ഓര്മ്മിപ്പിക്കുന്ന ഫിനിഷിംഗ് പാടവം. എതിര് ബോക്സിനുള്ളില് പ്രതിരോധക്കാരുടെയും ഗോള്കീപ്പര്മാരുടെയും പേടിസ്വപ്നം.ജര്മ്മനിയുടെയും ബയേണ് മ്യൂണിക്കിന്റെയും കളിക്കുപ്പായത്തില് ഗെര്ഡ് മുള്ളര് എന്ന പ്രതിഭാസത്തെ അടയാളപ്പെടുത്തുന്നത് ഇങ്ങനെയായിരിക്കും. 70കളിലും 80കളിലും ലോക ഫുട്ബാളില് വിസ്മയം സൃഷ്ടിച്ച മുള്ളറുടെ കളിക്കാലത്തെക്കുറിച്ച് . 1945 ല് ജര്മ്മനിയിലെ ബവേറിയന് പ്രവിശ്യയില് ജനിച്ച മുള്ളര് 12ാം വയസുവരെ പന്തുകളിക്കാന് താത്പര്യം കാട്ടിയിരുന്നേയില്ല. പിന്നീട് നാട്ടിലെ ഒരു ചെറിയ ക്ളബില് അരങ്ങേറ്റം. ആദ്യസീസണില്ത്തന്നെ 51 ഗോളുകള് അടിച്ചുകൂട്ടി. 1964 ല് ബയേണ് മ്യൂണിക്കിലെത്തി. ഇത് യൂറോപ്യന് ഫുട്ബാളില് രണ്ട് നക്ഷത്രങ്ങളുടെ ഉദയമായിരുന്നു, ബയേണിന്റെയും മുള്ളറുടെയും. ആദ്യ സീസണില്ത്തന്നെ 39 ഗോളുകള് അടിച്ചുകൂട്ടിയ മുള്ളറുടെ ചിറകിലേറി ബയേണ് ഫസ്റ്റ് ഡിവിഷന് ലീഗായ ബുണ്ടസ് ലിഗയിലേക്ക് സ്ഥാനക്കയറ്റം നേടി. ഫസ്റ്റ് ഡിവിഷനിലെ തന്റെ ആദ്യ സീസണില് 33കളികളില് നിന്ന് 15 ഗോളുകളേ നേടാനായുളളൂ. പക്ഷേ തുടര്ന്നുകളിച്ച 14ല് ഏഴ് സീസണുകളിലും ടോപ്സ്കോറര് സ്ഥാനം മറ്റാര്ക്കും മുള്ളര് വിട്ടുകൊടുത്തില്ല. ഇതിനിടയില് നാലുവീതം ബുണ്ടസ് ലിഗ കിരീടവും ജര്മ്മന് കപ്പും മൂന്ന് യൂറോപ്യന് കപ്പും ഓരോ യൂറോപ്യന് വിന്നേഴ്സ് കപ്പും ക്ളബ് ലോകകപ്പും ബയേണിന്റെ അലമാരയിലെത്തി. യൂറോപ്യന് ക്ളബ് ഫുട്ബാളിലെ ഗോളടി റെക്കാഡുകള് സ്വന്തം പേരിലേക്ക് മാറ്റിക്കൊണ്ടേയിരുന്നു. 1972 ല് ജര്മ്മനിയെ യൂറോകപ്പ് ജേതാക്കളാക്കുന്നതില്പ്രധാന പങ്കുവഹിച്ചു. 1974 ലെ ലോകകപ്പ് ഫൈനലില് അതിവേഗത്തില് വെട്ടിത്തിരിച്ച് നെതര്ലാന്ഡ്സിന്റെ നെഞ്ചത്തേക്ക് മുള്ളര് വര്ഷിച്ച ബോംബാണ് പശ്ചിമ ജര്മ്മനിയെ കിരീടാവകാശികളാക്കി മാറ്റിയത്. ലോകകപ്പ് നേടിക്കൊടുത്തതിന് പിന്നാലെ മുള്ളര് ദേശീയ ടീമിന്റെ കുപ്പായമഴിച്ചുവച്ചു. 1979 ല് അമേരിക്കന് ക്ളബ് ഫോര്ട്ട് ലൗഡര്ഡേലിലേക്ക് മാറി. 1981ല് ബൂട്ടഴിച്ചു. പിന്നീട് മദ്യപാനശീലത്തിലേക്ക് വഴുതിവീണ മുള്ളറെ ക്ളബിന്റെ ഭാഗമാക്കി കൂടെനിറുത്തി ജീവിതം തിരിച്ചുപിടിക്കാന് വഴിയൊരുക്കിയതും ബയേണാണ്. 2010 മുതല് അല്ഷിമേഴ്സ് രോഗം പിടിമുറുക്കാന് തുടങ്ങിയത്. 2013 ലാണ് അവസാനമായൊരു ചടങ്ങില് പങ്കെടുത്തത്. 2019ല് ജര്മ്മന് ഫുട്ബാള് ഹാള് ഒഫ് ഫെയിമില് ഉള്പ്പെടുത്തിയിരുന്നു. 2021ല് മരണത്തിന് കീഴടങ്ങി.